33. schôdza NR SR - 9.deň - B. popoludní
Dátum: 2025-04-08
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

186. Ďakujem veľmi pekne. Milí kolegovia, tí, čo ste tu ostali, vážim si to, že ostali ste a vypočujete si aj moje argumenty. Ja by som na úvod chcel sa trošku povenovať pani poslankyni z PS, pani Kleinert, ktorá tu vyčítala, že jej sa nepáčilo, ako Igor Matovič viedol niektoré tlačovky, že boli dlhé, že to boli plačovky, že dokonca tam aj plakal, že to na ňu pôsobilo chaoticky, že to bolo veľakrát nejasné. A poviem vám pravdu, že aj ja by som bol rád, keby sme tu mali osvieteného človeka, ktorý by presne v túto chvíľu vedel hovoriť tak, aby sa zapáčil všetkým, aby to hovoril tak, aby sa to páčilo aj vám. Veľmi by som si to želal. Ale pamätám si aj to, keď som prišiel domov a pozeral som si večer Českú televíziu, spravodajstvo Českej televízie a videl som tam presne tie isté obrázky, presne tie isté argumenty s tým, že ľudia kritizovali niektorí, alebo z opozičných strán, že sa im nepáči, že tie rozhodnutia nie sú jasné, že nie sú krátke, že nie sú také isté, ako boli minulý týždeň aj ďalší týždeň. Ja som zažíval déja vu. To isté som zažíval, keď som pozeral tú Českú televíziu. Takisto som telefonoval so svojimi známymi, ktorých som mal alebo ktorých mám, čo žijú v Amerike alebo v Británii, kde nám hovorili, že také opatrenia tvrdé, aké mali oni napríklad v Anglicku alebo v iných krajinách, že toto keby sme zaviedli u nás, tak asi zožerú všetci toho Matoviča alebo zožerú ministra Krajčího. A chcem to povedať tak ľudsky, aby ste to pochopili, možno sa vám ten Igor Matovič nepáči, nie je váš nejaký obľúbený politik, ale pre mňa je podstatné, pani poslankyňa, to, že či ten premiér, či ten minister, či ten štátny tajomník Stachura to všetko robili s ohľadom na ochranu zdravia a životov, alebo to robili preto, aby zneužili politické body na to, aby mali nejaký z toho osoh a nepozerali na to, že či zomrú nejakí ľudia, že im to je jedno. Lebo to, čo tu teraz predvádza minister vnútra Šutaj Eštok, to je cynizmus, to je, to je choré, čo on si dovolí, s čím si dovolí prísť do parlamentu. A mňa veľmi mrzí, že niektorí kolegovia z vládnej koalície mu ešte drukujú a ešte ho povzbudzujú a opakujú tie mantry, že wau, že on môže, fakt ten Matovič, Stachura, Mikulec, Krajčí, oni môžu za tých 20-tisíc životov. Oni to normálne opakujú a myslia si, že tým získajú nejaké body, nejaké hlasy, že vo voľbách bude mať pán Bartek o jeden krúžok viac, alebo Šutaj Eštok že bude mať možno oveľa viac krúžkov, keď toto bude robiť. Podľa mňa toto je zvrátené a choré. A toto treba povedať a pomenovať. A ešte raz opakujem, pre mňa je podstatné, či ten daný politik, nemusí sa mi páčiť ani váš predseda, ani vaša bývalá predsedníčka, okej, ale či oni robia kroky, ktoré robia s ohľadom na ochranu života a zdravia, alebo či to idú zneužiť a chcú, aby jednoducho na základe aj smrti ľudí získali politické body. Neprial by som vám, pani poslankyňa, byť v koži ministra zdravotníctva v tom čase, ministra vnútra, premiéra, neprial by som vám to, ani vám to nikdy nebudem priať, lebo možno aj vy by ste, keby ste zažívali dni, kedy vám sto ľudí denne zomrie, možno aj vy by ste sa rozplakali. Dobre. Ale poďme k hlavnému protagonistovi tohto zákona, a to je nikto iný ako minister vnútra Šutaj Eštok. On tvrdí, že Matovič, Stachura, Krajčí, Mikulec môžu za 20-tisíc úmrtí počas covidu. Ešte raz. Šutaj Eštok, minister vnútra toho času, si dovolí tvrdiť, že za 20-tisíc úmrtí ľudí počas covidu môžu ľudia, ako sú Matovič, Krajčí, Mikulec, Stachura. No a poďme sa pozrieť na štatistiku v iných krajinách, koľko ľudí zomrelo počas covidu. Na Slovensku to bolo 20-tisíc ľudí, v Česku 43-tisíc ľudí, hovorím oficiálne štatistiky. V Poľsku 120-tisíc ľudí, v Rakúsku 22-tisíc ľudí, v Maďarsku 26-tisíc ľudí. A takto by som mohol pokračovať krajinu po krajine, koľko tam zomrelo ľudí počas covidu. A ja sa pýtam pána ministra Šutaja Eštoka, že či aj vtedy Matovič riadil covid v Poľsku v tom čase, v Rakúsku, v Maďarsku, v Česku a v iných krajinách, kde zomreli na covid milióny ľudí po celom svete. Či on si fakt myslí, že keď toto bude rozprávať svojim voličom, že mu to zožerú, že mu za to budú tlieskať, že jak perfektne to naložil tomu Matovičovi, fú, budú ho potľapkávať. Ja si myslím, že pán minister vnútra toho času sa veľmi mýli, pretože on skĺzol na rétoriku Roberta Fica. On sa chce priblížiť Robertovi Ficovi, že keď on bude ešte tvrdší jak ten Fico, že on bude ten väčší mačo a možno bude mať viacej hlasov v tých voľbách. Ale tu ho sklamem. Voliči HLAS-u nie sú hlúpi, jednoduchí ľudia, ktorých oklamete na prvú signálnu, pán Bartek. Voliči HLAS-u sú trošku šikovnejší a trošku si vedia aj porovnať nejaké dáta a nejaké výroky, ktoré ste hovorili predtým, vy nie konkrétne, ale myslím Šutaja Eštoka, Pellegriniho a ďalších, a vedia si spočítať dva plus dva, že to je štyri. Dokonca aj dnes, keď pozerajú tlačovky ministra Šutaja Eštoka s ministrom Takáčom pri slintačke a krívačke, kde hovoria, že sa treba testovať, že treba sa očkovať, že treba dodržiavať karanténu, že treba dodržiavať všetky zákony, pravidlá, lebo to nie je sranda, a potom vidia Šutaja Eštoka, ktorý príde do parlamentu a donesie zákon, ktorý za všetky peniaze daňových poplatníkov vyplatí viac ako 3 mil. 300-tisíc eur ľuďom, ktorí porušovali všetky pravidlá, všetky opatrenia, a takto im ide rozdať 3,3 milióna eur z daní všetkých ľudí. Podľa mňa to je úplne zvrátené a choré, najmä keď človek vidí reportáže typu, koľko zdravotné poisťovne nepreplatia liečbu, nepreplatia lieky chorým ľuďom na Slovensku, ktorí jednoducho sa nevedia dostať do tabuliek, ktoré majú schválené. Teraz to bolo tuším cez víkend na Markíze, ja som si aj tú štatistiku vytiahol. Za minulý rok 2024 Všeobecná zdravotná poisťovňa nepreplatila 1 554 žiadostí o liečbu a lieky chorým ľuďom na Slovensku. Poisťovňa Dôvera nepreplatila 473 žiadostí o lieky a liečbu ľuďom na Slovensku a poisťovňa Union odmietla preplatiť 170 žiadostí o preplatenie liekov a liečby na Slovensku chorým ľuďom, chorým deťom mnohokrát, lebo tá liečba je drahá, tá liečba neni v tabuľkách a tie poisťovne hovoria, že nie sú peniaze. A ja sa teraz pýtam, že komu tie peniaze, tých 3 mil. 300-tisíc eur, komu by viac pomohli? Pán minister Šutaj Eštok, ráno určite vstanete, určite sa umývate, určite máte doma aj zrkadlo. Skúste sa ráno pozrieť do zrkadla a opýtať sa sám seba, že komu by pomohlo dať tých 3 mil. 300-tisíc eur. Ľuďom, ktorí porušovali pravidlá, ktorí spochybňovali pravidlá, ktorí mnohí ukázali svoje hrdinstvo, že oni nebudú dodržiavať pravidlá a nakazili tým ľudí, ktorí následne sa nakazili a umierali, ako to hovorili moji kolegovia, alebo ľuďom, ktorí majú choré deti, ktorým zdravotné poisťovne nepreplatia lieky, lebo povedia, že nie sú peniaze. Komu by ste vy tie peniaze radšej dali, pán minister? Lebo ja mám pocit, že podľa toho, čo tu hovoríte, a podľa toho, čo predkladáte, tak vám nezáleží na chorých pacientoch na Slovensku. Vám záleží na nejakej politickej trápnej pomste, lebo vy ste si vymysleli, že vy teraz, keď odmeníte ľudí, ktorí porušovali pravidlá, tak vy na tom získate nejaké lacné politické body. To je tak choré, to je tak cynické, že ja vám neprajem, pán minister, nič zlé, ani vašim rodinám, ani vašej najbližšej rodine neprajem nič zlé. Prajem vám, aby ste boli zdravý, aby ste sa dožili dlhého veku. Ale toto je tak choré, čo teraz robíte, a to je také tancovanie po tenkom ľade, že ak raz sa vám niečo stane zlé, a opakujem, neprajem vám to, potom už bude neskoro prosiť o odpustenie. Ja som veriaci človek, pán minister, a ja som zažil ľudí, ktorí si robili srandu z úmrtí, ktorí znevažovali a klamali, rúhali sa, a potom, už keď bolo neskoro, prosili odpustenie. A ja vám to neprajem, pán minister, a preto vás vyzývam, zamyslite sa ešte raz nad tým, čo robíte, pozrite sa ráno do zrkadla a ten zákon čo najskôr stiahnite. Ďakujem pekne.